
Strikk til barn

sjarm i hver maske

MARTE HELGETUN

FOTO: NATHAN W. LEDIARD

forord

Å designe klær for aktive barn har vært en artig utfordring. Barn står jo like gjerne på hodet som rett opp og ned, og det må klærne tåle. Det må gå an å leke selv om plagget også skal se pent ut.

Denne boken er full av oppskrifter, helt fra forberedelsene til det å bli mamma, til små babyplagg og til klær for de litt større barna. Du får over 60 oppskrifter på småting som kleenexposer, vesker og kluter, gensere, jakker, bukser, kjoler, skjørt, luer og skjerf i størrelser som passer fra de aller minste og opp til 6 år. Her skulle alle kunne finne noe å velge blant.

Jeg har kalt boken Sjarm i hver maske, og for meg er ikke sjarm det perfekte. Strikkede klær som er hjemmelagede, skal også se hjemmelagede ut. Genseren kan gjerne ha et erme som er litt lengre enn det andre. Litt flere masker på den ene siden, og et utilsiktet hull her og der. Det er ikke feil, det er sjarm. Samtidig er barn som går kledd i klær de trives i, noe av det mest sjarmerende jeg kan tenke meg. Mitt ønske er at du skal la deg inspirere av de mange bildene av barn i full aktivitet. Bruk gjerne oppskriftene mine som utgangspunkt og lag dine egne unike strikkeplagg. Bytt ut farger og legg til detaljer slik at det passer barnet som skal bruke det. En knapp i yndlingsfargen eller et bånd i en kontrastfarge, det er det lille ekstra som gir plagget personlighet.

Mange kvier seg for å sette i gang med strikkingen, er redd for vriene mønstre, mange plaggdeler som skal sys sammen til slutt og – ikke minst – et innviklet fagspråk med mange forkortelser. Dette er noe jeg har tatt konsekvensen av, her er alt skrevet på en lettfattelig måte. Og skulle du stå fast, kan du slå opp i Strikkeskolen eller klikke deg inn på nettsiden min www.martehelgetun.no der jeg har en strikke-ABC det kan være kjekt å oppsøke.

Jeg har hele livet elsket å leke med pinner og garn, og jeg håper at denne boken vil få deg til å dele min store lidenskap!

La deg sjarmere til å ta fram strikkepinnene!

Drømmebolero

Luftig og lett bolero med søte små knapper med «bling». Boleroen er strikket i den aller mykeste garnblandingen. Akkurat passe pusete til små jenter som vet hva de vil ha.

Du starter fra toppen og strikker fram og tilbake hele veien ned. Slik regulerer du lengden fint, og etterpå gjør du boleroen ekstra vakker med en dekorativ heklekant.

Størrelser og mål 

Størrelser: 1 (2) 4 (6) år

Overvidde: 63 (67) 71 (75) cm

Lengde: 20 (24) 26 (28) cm

Ermelengde: 14 (16) 18 (20) cm

Garn og garnforbruk 

Soul, 68 % babyalpakka, 32 % nylon;

Air, 78 % suri-alpakka, 22 % nylon;

Sky, 70 % babyalpakka, 30 % silke fra Du Store Alpakka

50 (50) 50 (75) g Soul naturhvit nr. 201

25 (25) 50 (50) g Air naturhvit nr. 101

25 (25) 25 (25) g Sky naturhvit nr. 301 til kantene

Tilbehør 

3 små knapper

Pinner og strikkefasthet 

Rundpinne 60 eller 80 cm lang nr. 4 ½, en heklenål nr. 2 ½

20 masker glattstrikk på pinne nr. 4 ½ = 10 cm

Diagram 

[image: image] Legg opp 56 (62) 68 (74) masker med dobbelt garn, en tråd Air og en tråd Soul. Strikk glattstrikk fram og tilbake. Samtidig skal du sette inn noen merketråder på denne måten:

Sett det første merket etter 9 (10) 11 (12) masker (= høyre forstykke).

Sett et nytt merke etter 2 masker (= raglanøking).

Setter deretter et merke etter 6 (7) 8 (9) masker (= høyre erme) og et nytt merke etter 2 masker (= raglanøking).

Fortsett med et merke etter 18 (20) 22 (24) masker (= bakstykket), og et merke etter 2 masker (= raglanøking).

Avslutt med et merke etter 6 (7) 8 (9) masker (= venstre erme) og et merke etter 2 masker (= raglanøking).

Du skal nå ha 9 (10) 11 (12) masker igjen etter siste merke (= venstre forstykke).

[image: image] Raglanøkinger: Du har nå markert 4 raglanøkinger og skal øke 1 maske fra retten i hver av de 2 maskene på hver 2. pinne. Du øker ved å strikke i underliggende maske i begge de markerte maskene. Se Strikke-ABC bakerst i boken, side 164. Gjenta dette til du har strikket ca. 12 (13) 14,5 (16) cm litt avhengig av hvor mye strikketøyet ditt bygger i høyden. Du skal nå ha gjort 18 (20) 22 (24) økinger og det skal være 200 (222) 244 (266) masker på pinnen.

[image: image] Nå skal du felle de 36 (43) 50 (57) maskene til ermene mellom raglanøkingene og sitter igjen med forstykkene og bakstykket på pinnen (= 128 (136) 144 (152) masker).

[image: image] Fortsett å strikke i glattstrikk fram og tilbake til jakken fra halskanten måler 20 (24) 26 (28) cm. Fell av.

[image: image] Heklekant: Start med 1 omgang fastmasker med garnet Sky og heklenål nr. 2 ½ langs ermeåpningen og hekle skjellborden slik:

* 1 kjedemaske, hopp over 1 maske, 5 staver i neste maske, hopp over 1 maske. Gjenta fra * omgangen ut, slutt med 1 kjedemaske. Hekle deretter skjellbord langs forkantene og rundt.

Til slutt: Fest alle tråder. Jeg har ikke laget knapphull på boleroen siden det er enkelt å skyve gjennom en knapp ved skjellborden og slik forme så mange knapphull du ønsker. Selv sydde jeg i tre små knapper med bling nær heklekanten.


Tights

Trekvart lang tights som strikkes fra livet og ned. Avsluttes med en søt heklekant. En praktisk liten sak du kan bruke under det meste.

Størrelser og mål

Størrelser: 1 (2) 4 (6) år

Livvidde: 43 (46) 50 (53) cm

Beinlengde: 18 (21) 24 (27) cm, dvs. til midt på leggen.

Hel lengde: 36 (40) 44 (48) cm

Garn og garnforbruk

BabySilk fra Du Store Alpakka, 20 % silke, 80 % babyalpakka 100 (100) 150 (150) g naturhvit nr. 301

Pinner og strikkefasthet

Rundpinner 40 cm lange nr. 3 og 3 ½, strømpepinner 3 ½, en heklenål nr. 3 24 masker glattstrikk på pinne nr. 3 ½ = 10 cm

Diagram

[image: image] Legg opp 104 (112) 120 (128) masker på rundpinne nr. 3 og strikk 2,5 cm vrangbord * 1 vridd rett og 1 vrang. Gjenta fra * omgangen ut.

Bytt til rundpinne nr. 3 ½ og glattstrikk. Strikk til arbeidet måler 11 (12) 13 (14) cm.

Sett et merke midt foran og midt bak. Øk 1 maske før og etter merkene både foran og bak hver cm nedover 6 (6) 6 (6) ganger.

Fell nå 6 masker midt foran og midt bak. Resten av maskene fra midt foran til midt bak setter du nå på hver sin rundpinne, og strikker beina videre hver for seg (= 58 (62) 66 (70) masker pr. bein).

[image: image] Beina: Fell 1 maske først og sist på omgangen hver 2. cm. Bytt til strømpepinner når det blir trangt på pinnen. Strikk til beina måler 18 (21) 24 (27) cm og fell løst av.

[image: image] Heklet kant: Hekle 3 omganger fastmasker langs kanten nederst på beina. Hekle deretter skjellborden slik: * 1 kjedemaske, hopp over 1 fastmaske, 5 staver i neste fastmaske, hopp over 1 fastmaske, gjenta fra * omgangen ut, slutt med 1 kjedemaske. Kutt av tråden og fest den godt. Se Hekle-ABC bakerst i boken, side 174.

Til slutt: Fest alle tråder og damp tightsen lett under et fuktig klede.

TIPS! Hvis du ikke har prøvd teknikken «Magic Loop» før, er denne tightsen perfekt å starte med. Ved å bruke «Magic Loop» trenger du ikke strømpepinner, kun en 80 cm lang rundpinne til beina. Du trekker ut en løkke av vaieren mens du strikker. Det finnes en bilde-demo på nettsidene mine hvis denne teknikken er ny for deg, se www.martehelgetun.no



 

Leggvarmere

Mykere leggvarmere skal du lete lenge etter. De er nydelige når de så vidt stikker opp over støvlekanten.

Størrelser og mål

Størrelser: 1 (2) 4 (6) år

Lengde: 14 (16) 18 (20) cm

Garn og garnforbruk

Soul, 68 % babyalpakka, 32 % nylon;

Air, 78 % suri-alpakka, 22 % nylon;

Sky, 70 % babyalpakka, 30 % silke fra Du Store Alpakka

25 (25) 25 (25) g Soul naturhvit nr. 201

25 (25) 25 (25) g Air naturhvit nr. 101

25 (25) 25 (25) g Sky naturhvit nr. 301 til kantene

Pinner og strikkefasthet

Strømpepinner nr. 4 ½, heklenål nr. 2 ½

20 masker glattstrikk på pinner nr. 4 ½ = 10 cm

[image: image] Legg opp 36 (40) 44 (48) masker med en tråd Air og en tråd Soul. Strikk 3 riller. En rille får du når du strikker 1 omgang vrang og 1 omgang rett, se Strikke-ABC bakerst i boken, side 164. Gå over til glattstrikk og strikk rundt til leggvarmeren måler 14 (16) 18 (20) cm. Fell løst av.

[image: image] Heklekant øverst: Start med 1 omgang fastmasker med garnet Sky og heklenål nr. 2 ½.

Hekle deretter skjellborden slik: * 1 kjedemaske, hopp over 1 fastmaske, 5 staver i neste fastmaske, hopp over 1 fastmaske, gjenta fra * omgangen ut, slutt med 1 kjedemaske. Kutt av tråden og fest den godt.

